
Előszó

Az emberiség történetének legnagyobb részében nem léteztek könyvtárak, egyetemek vagy tudományos folyóiratok, a tudás és tapasztalatok mégis fennmaradtak. Nem papíron, hanem emberek emlékezetében, nem képletekben, hanem történetekben, nem is törvénykönyvekben, hanem közmondásokban, népmesékben, mondákban és dalokban szájról szájra.

A modern ember hajlamos úgy tekinteni a folklórra, mint egy letűnt korszak romantikus maradványára. Szép történetekre, amelyeket nagyszüleink meséltek a kandalló mellett, vagy érdekes mondásokra, amelyek időnként még ma is felbukkannak a hétköznapi beszélgetésekben. Ha azonban egy pillanatra félretesszük ezt a szemléletet, és megpróbálunk más kérdést feltenni, egészen új világ nyílhat meg előttünk.

Fel kell tennünk azt a kérdést, hogy mi történik akkor, ha nem irodalomként, hanem adatként tekintünk ezekre a történetekre, amit ráadásul elemezni lehet?

Mi történik, ha nem egyetlen népmesét vagy közmondást vizsgálunk, hanem több ezret? Mi történik, ha nem csupán egyetlen kultúra örökségét elemezzük, hanem egymástól földrajzilag, történelmileg és nyelvileg távol álló civilizációk folklórját hasonlítjuk itt össze? Vajon ugyanazokat a mintázatokat találjuk bennük, vagy minden kultúra teljesen saját utat járt be és más képet mutat?

Ez a könyv ebből a kérdésből született.

A kutatás eredetileg nem a népmesékkel kezdődött. Elsőként a magyar közmondások kerültek nagyító és vizsgálat alá. A kezdeti cél egyszerű volt: megvizsgálni, hogy létezik-e valamilyen mélyebb szerkezet a több ezer éven át fennmaradt népi bölcsességek mögött. Ahogy azonban az elemzés egyre mélyebbre hatolt, lassan kirajzolódott egy meglepő minta. A közmondások nem elszigetelt tanácsoknak tűntek, hanem egy olyan rendszer részeinek, amely újra és újra ugyanazokat az alapelveket fogalmazta meg, csak más-más szavakkal és kifejezésekkel.

A türelem, az alkalmazkodás, az együttműködés, a mértékletesség, a tanulás, a hosszú távú gondolkodás és a valóság pontos érzékelése nem véletlenszerűen jelent itt meg. Mintha ezek a gondolatok egy láthatatlan szerkezet különböző oldalait mutatták volna meg nekünk.

Ekkor született meg a következő kérdés.

Ha ez valóban egy mélyebb emberi mintázat, akkor vajon csak a magyar folklór sajátossága? Vagy ugyanez a szerkezet más kultúrákban is megtalálható?

A kutatás fokozatosan túl nőtt eredeti keretein. A magyar anyag mellé japán, kínai, arab, afrikai, indián, skandináv, görög, római, hindu és más hagyományok kerültek. Nem azért, hogy bebizonyítsanak egy előre megfogalmazott elméletet, hanem azért, hogy megpróbálják cáfolni azt. Ha az elképzelés hibás volt, akkor elegendő lett volna egyetlen olyan nagy folklórhagyomány, amely teljesen más szerkezetet mutat. Minél több, egymástól független kultúrát vizsgáltunk, annál nagyobb lett annak az esélye, hogy az eredeti feltevés összeomlik.

A kutatás azonban egészen más irányba haladt és korántsem omlott össze.

A különböző népek történetei valóban különböznek egymástól. Más állatok jelentek meg bennük, más hősök, más tájak és más veszélyek. A sivatag népei természetesen nem ugyanazokról a problémákról meséltek, mint a hegyvidék lakói, és a tengerparton élők történetei is más tapasztalatokból táplálkoztak, mint a nagy füves puszták népeié. A felszínen minden másnak látszott. A mélyebb szerkezet azonban meglepően hasonló maradt.

Ez a felismerés nem egyik napról a másikra született meg. Inkább olyan volt, mint amikor egy régész hosszú ásatás után először pillantja meg egy épület alapfalait. Először csak néhány kő látszik ki. Később kirajzolódik egy fal. Végül egyszer csak összeáll az egész épület alaprajza. Az ember ekkor döbben rá, hogy amit addig különálló daraboknak hitt, valójában mindig is ugyanahhoz az egy szerkezethez tartozott.

Ez a könyv ennek a régészeti ásatásnak a története.

Nem azt szeretné bizonyítani, hogy minden kultúra ugyanazt gondolja a világról. Éppen ellenkezőleg. Meg szeretné mutatni, hogy a különbségek mögött milyen közös tapasztalatok húzódnak meg, és hogyan alakította a különböző környezet ugyanannak az alapvető emberi tudásnak az eltérő hangsúlyait.

Az itt bemutatott eredmények nem tekinthetők végső igazságnak. Sokkal inkább egy hosszú kutatás jelenlegi állomásának. A könyv célja nem az, hogy lezárja a vitát, hanem hogy megnyissa és nyitottá is tegye azt. Ha sikerül elérnie, hogy az olvasó a következő alkalommal egy közmondásra, egy népmesére vagy egy régi történetre már ne pusztán szórakoztató emlékként, hanem több száz nemzedék tapasztalatának sűrített lenyomataként tekintsen, akkor ez a munka már elérte legfontosabb célját.

Talán a folklór valóban nem csupán múltunk emléke. Talán egy olyan kulturális memória, amelyben őseink nem azt próbálták megőrizni, hogyan éltek, hanem azt, hogyan lehetett túlélni és jól élni egy folyamatosan változó világban. És ha ez így van, akkor ezek a történetek nemcsak a múltunkról szólnak. Valamit a jövőnkről is elmondhatnak. Különösen egy olyan korban, amikor egyre gyakrabban tesszük fel a kérdést: milyen szabályok szerint kellene gondolkodnia egy valóban intelligens rendszernek, legyen az ember vagy mesterséges intelligencia?

––––––––

I. fejezet

Megjelenhet-e az Élet Kódja a folklórban?

Amikor egy tudományos kutatás megszületik, ritkán egy kész elmélettel kezdődik. Sokkal gyakrabban egyetlen kérdéssel indul, amely első pillantásra talán túl egyszerűnek, sőt naivnak tűnhet. A történelem során számos nagy felismerés mögött is ilyen kérdések álltak. Miért esnek lefelé a tárgyak? Miért ismétlődnek bizonyos mintázatok a természetben? Miért hasonlítanak egymásra olyan élőlények, amelyek látszólag semmilyen kapcsolatban nem állnak egymással?

A jelen könyv mögött meghúzódó kérdés is hasonlóan egyszerű volt: lehetséges-e, hogy a világ különböző népeinek folklórjában ugyanannak a mélyebb emberi tudásnak, tapasztalatnak a lenyomata jelenik meg?

Első hallásra ez inkább filozófiai felvetésnek tűnhet, mint kutatható problémának. A folklór rendkívül sokszínű és sokrétű. Más történetek születtek a sivatagokban, mint az északi fjordok között, és egészen más világot tükröznek a hegyvidéki pásztorok meséi, mint a nagy folyók mentén élő földműves közösségek hagyományai. Nyelveik eltérnek, vallásaik különböznek, történelmük más irányt vett, és gyakran még a hőseik is egészen más tulajdonságokkal rendelkeznek, nem beszélve arról, hogy mennyire elszigeteltek egymástól.

Ha csupán a felszínt figyeljük, könnyű arra a következtetésre jutni, hogy ezek között a hagyományok között alig található közös pont. A folklór ilyenkor a kultúrák sokféleségének ünnepeként jelenik meg, ahol minden nép a saját történetét meséli el a maga módján. Ám a tudományban gyakran előfordul, hogy a felszíni különbségek mélyebb hasonlóságokat takarnak.

A biológia hosszú ideig különálló jelenségekként kezelte a Föld élőlényeit, csak később vált világossá, hogy a látszólag teljesen eltérő fajok ugyanazokra az evolúciós törvényszerűségekre épülnek. A nyelvészetben is hasonló felismerés történt. Az egyes nyelvek szókincse rendkívül különböző lehet, mégis sok esetben ugyanazok a nyelvtani mintázatok jelennek meg. A fizika történetében pedig újra meg újra bebizonyosodott, hogy a természet változatos jelenségei mögött gyakran néhány egyszerű törvény húzódik meg. Feltevődik a kérdés, hogy miért lenne éppen a kulturális fejlődés ez alól pont kivétel?

Az emberi közösségek ugyan különböző környezetben éltek, de alapvető problémáik meglepően hasonlóak voltak. Minden társadalomnak szembe kellett néznie az éhezéssel, a betegségekkel, a természeti katasztrófákkal, a gyermekneveléssel, az együttműködés nehézségeivel, a bizalom kérdésével, a konfliktusokkal és azzal az örök dilemmával, hogy miként lehet úgy élni a jelenben, hogy közben a jövő se váljon bizonytalanná, vagyis a hosszú távú túléléssel.

Ezek nem kulturális kérdések, hanem inkább emberi kérdések. Ha pedig a problémák hasonlóak voltak, akkor felmerül egy újabb lehetőség: talán a megoldások között is léteznek közös mintázatok.

Természetesen senki sem várhatja azt, hogy ugyanaz a történet jelenjen meg minden kultúrában. Nem ugyanazokat az állatokat ismerte az afrikai szavannák lakója, mint az északi erdőségek vadásza. Nem ugyanazokat a veszélyeket élte át a tengeri kereskedő, mint a hegyi pásztor. A történetek szereplői szükségszerűen alkalmazkodtak ahhoz a világhoz, amelyben megszülettek.

De vajon a történetek szerkezete is alkalmazkodott, vagy csak a szereplők és a díszletek változtak meg? Ha egy japán népmese a türelmet dicséri, egy magyar közmondás pedig ugyanerre figyelmeztet más szavakkal, akkor nem egyszerűen két hasonló mondattal találkozunk. Lehetséges, hogy ugyanannak az emberi tapasztalatnak két különböző kulturális megfogalmazását látjuk. Ugyanez igaz a bátorságra, az önmérsékletre, az alkalmazkodásra vagy a közösség fontosságára. Ezek a fogalmak nem egyetlen civilizáció találmányai. Az emberi történelem legkülönbözőbb pontjain mindig megjelentek, mintha minden nemzedék ugyanazokkal a kérdésekkel szembesült volna, és végül hasonló válaszokra jutott volna.

Ezen a ponton azonban rendkívül fontos megállni, hiszen az ilyen hasonlóságok önmagukban még semmit sem bizonyítanak.

Az emberi elme hajlamos mintákat látni ott is, ahol valójában nincsenek. Ez evolúciós szempontból hasznos tulajdonság volt. Őseink számára gyakran kisebb veszélyt jelentett egy nem létező összefüggés felismerése, mint egy valódi összefüggés figyelmen kívül hagyása. A kutatás során azonban éppen ezért különös óvatosságra volt szükség. Egyetlen történet, egyetlen közmondás vagy akár tíz hasonló példa sem elegendő ahhoz, hogy általános következtetéseket vonjunk le.

A kérdés igy hangzott: Ha nagy mennyiségű folklóranyagot vizsgálunk egymástól független kultúrákból, kirajzolódik-e egy olyan közös szerkezet, amely túlmutat a véletlenen?

Ez már nem irodalmi vagy filozófiai probléma, hanem összehasonlító kutatási kérdés.

A kutatás kezdete óta tudatosan igyekeztünk ellenállni annak a kísértésnek, hogy túl korán nevezzük el azt, amit keresünk. Könnyű lett volna már az első eredmények után kijelenteni, hogy megtaláltuk az „Élet Kódját”. Csakhogy a tudomány története tele van olyan elméletekkel, amelyek túl gyorsan születtek meg, és éppen ezért nem bírták ki a későbbi vizsgálatok próbáját.

Inkább a fordított utat választottuk és nem abból indultunk ki, hogy az Élet Kódja létezik, hanem abból, hogy ha valóban létezik, akkor nyomot kell hagynia ott, ahol az emberi tapasztalat hosszú időn keresztül összegyűlt és nemzedékről nemzedékre öröklődött.

Kevés olyan kulturális örökség létezik, amely ennyire hosszú időn át őrizte volna az emberi közösségek tapasztalatait, mint a folklór. Lehet, hogy a népmesék, közmondások és mondák nem pusztán szórakoztató történetek. Lehet, hogy nem is erkölcsi leckék a szó hagyományos értelmében. Elképzelhető, hogy sokkal közelebb állnak egy kulturális memóriához, amelyben minden nemzedék egy apró darabot hagyott hátra abból, amit a túlélésről, az együttélésről és a jó döntésekről sok fáradtság árán megtanult.

Ha ez a feltevés helyes, akkor a folklór nem csupán múltunk emléke, hanem egy sajátos, természetes tudásrendszer is. Olyan rendszer, amelyet nem egyetlen ember alkotott meg, hanem megszámlálhatatlanul sok emberi élet tapasztalata csiszolt egyre pontosabbá. Minden történet, amely fennmaradt, egyfajta természetes szelekción ment keresztül. Amit nem éreztek fontosnak, az lassan feledésbe is merült. Amit viszont újra és újra elmeséltek, az valamilyen okból hasznosnak bizonyult mindenkinek.

Talán éppen ezért érdemes úgy tekintenünk a folklórra, mint egy több ezer éven át íródó könyvre, amelynek nem volt egyetlen szerzője, mégis ugyanarra a kérdésre próbált mindig válaszolni: Hogyan érdemes élni egy olyan világban, amely állandóan változik?

Igy a következő fejezetben már nem a feltevésekről lesz szó, hanem arról az útról, amelyet bejártunk, hogy erre a kérdésre a lehető legszigorúbb módszerekkel próbáljunk választ adni.

II. fejezet

A kutatás menete

Minden kutatásnak van egy pillanata, amikor az ember rádöbben, hogy a következő lépést már nem lehet ugyanazzal a módszerrel megtenni, amellyel az első eredményeket elérte.

Az első hónapokban még úgy dolgoztunk, ahogyan valószínűleg a legtöbben tennék. Elolvastunk egy közmondást, majd egy másikat, és megpróbáltuk megfogalmazni, mit tanítanak az emberi életről. Később néhány száz, majd néhány ezer közmondás után már kezdtek ismétlődni bizonyos gondolatok. Úgy tűnt, hogy ugyanazok az alapelvek jelennek meg újra és újra, csak más megfogalmazásban.

Ez azonban még mindig nem jelentett valódi kutatási eredményt.

Ha valaki több ezer szöveget olvas el, óhatatlanul kialakul benne egy benyomás arról, hogy milyen mintázatokat lát. A probléma az, hogy a benyomás nem bizonyíték. Az emberi elme rendkívül ügyes a történetek alkotásában. Könnyen összekapcsol olyan elemeket is, amelyek között valójában nincs kapcsolat. Éppen ezért világossá vált számunkra, hogy amennyiben komolyan szeretnénk venni saját munkánkat, más szemléletre lesz szükség.

Nem azt kellett megkérdeznünk, hogy egy-egy közmondás mit jelent, hanem azt kellett megvizsgálnunk, hogy nagy mennyiségű folklóranyag milyen szerkezetet alkot és, hogy közös-e ez a szerkezet.

A kutatás középpontjába ettől kezdve már nem az egyes történetek kerültek, hanem azok a visszatérő mintázatok, amelyek sok száz vagy akár több ezer különböző szövegben ismétlődtek. Nem az érdekelt bennünket, hogy egy adott népmese milyen tanulságot hordoz, hanem az, hogy ugyanaz a tanulság hány különböző formában jelenik meg ugyanabban a kultúrában, illetve más kultúrák hagyományaiban.

Ehhez először azt kellett meghatároznunk, hogy mit tekintünk egyáltalán vizsgálati egységnek. Nem szavakat, szereplőket vagy a történelmi hátteret, hanem a mögöttük meghúzódó döntési mintát.

Ha jobban belegondolunk, a folklór jelentős része valójában döntésekről szól. Arról, hogy mikor kell kivárni, mikor kell cselekedni, mikor érdemes együttműködni, mikor kell óvatosnak lenni, hogyan viszonyuljunk a munkához, a közösséghez, a tudáshoz vagy éppen a hatalomhoz. A történetek szereplői folyamatosan válaszút elé kerülnek, a történet végkimenetele pedig rendszerint attól függ, hogy ezekre a helyzetekre milyen választ adnak. Ebből a felismerésből született meg kutatásunk egyik alapelve: a folklórt nem elsősorban történetként, hanem felhalmozott döntési tapasztalatként kezdtük vizsgálni.

Ez a szemlélet már lehetővé tette, hogy különböző kultúrák történeteit közös keretben hasonlítsuk össze. Ha két mese szereplői teljesen más világban élnek, de ugyanazt a döntési helyzetet élik át, akkor kutatási szempontból rokon jelenségnek tekinthetők. A díszletek megváltozhatnak, a szereplők nevei eltérhetnek, még a konfliktus külső formája is más lehet, de a mögöttük meghúzódó döntési logika gyakran meglepően hasonló.

Ahogy a vizsgálat egyre nagyobb anyagra terjedt ki, fokozatosan kialakult egy egységes elemzési rendszer. Minden egyes folklórelemet ugyanazon kérdések alapján vizsgáltunk. Nem azt kerestük, hogy egy történet szép vagy érdekes-e, hanem azt, milyen emberi viselkedést jutalmaz vagy büntet. Milyen tulajdonságokat tekint kívánatosnak. Milyen helyzetekben figyelmeztet óvatosságra, és mikor ösztönöz bátorságra. Milyen kapcsolatot feltételez az egyén és a közösség között. Hogyan jelenik meg benne az idő, a tapasztalat, a tudás vagy a kitartás szerepe.

Különös figyelmet fordítottunk arra is, hogy ne csak azt vegyük észre, ami hasonló. Legalább ennyire fontos volt annak megértése is, miben térnek el egymástól a különböző hagyományok. Egy valódi összehasonlító kutatás ugyanis nemcsak a közös elemeket keresi, hanem a különbségeket is. Ezek legalább annyit elárulnak egy kultúráról, mint az egyezések és ugyanannyira fontos is.

A vizsgálat során végül tizenegy nagy folklórhagyomány került elemzésre. Azért választottuk őket, mert a világ összes kultúráját képviselik, mert földrajzilag, történelmileg és kulturálisan kellően távol állnak egymástól ahhoz, hogy valódi próbára tegyék eredeti feltevésünket. Ha ugyanazok a mintázatok ilyen eltérő hagyományokban is megjelennek, akkor már nem lehet egyszerű kulturális átvétellel vagy véletlen hasonlósággal magyarázni őket.

Fontos hangsúlyoznunk azt is, hogy kutatásunk nem azt vizsgálta, melyik folklór „jobb” vagy „bölcsebb” a másiknál. Egy ilyen kérdésnek nem is volna sok értelme. Sokkal inkább arra kerestük a választ, hogy az eltérő életkörülmények milyen hangsúlyokat alakítottak ki ugyanazon emberi alapkérdések megválaszolásában. Már a kutatás elején feltételeztük, hogy a sivatagban élő közösségek más tapasztalatokat tartanak fontosnak, mint az északi erdők vagy a monszunövezetek népei. Éppen ezért nem a különbségeket tekintettük zavaró tényezőnek, hanem magának a kutatásnak az egyik legfontosabb információforrásának.

A módszer kialakítása során végig szem előtt tartottunk egy egyszerű szabályt. Soha nem egyetlen történetből vontunk le általános következtetést. Minden megállapítás csak akkor került be az elemzésbe, ha ugyanaz a minta számos különböző forrásban, egymástól függetlenül is megjelent. Ez természetesen lassabbá tette a munkát, ugyanakkor jelentősen csökkentette annak veszélyét, hogy véletlen egybeesésekből építsünk fel átfogó elméleteket.

Amikor végül az első teljes összehasonlító táblázatok elkészültek a különbségek gyakran nagyon látványosak voltak. Mégis, ezek mögött a különbségek mögött lassan kirajzolódott egy mélyebb szerkezet, mindig ugyanazok az alapmotívumok tértek vissza.

Ezen a ponton vált világossá számunkra, hogy a kutatás következő lépése már nem a módszer finomítása lesz, hanem maguknak a folklórhagyományoknak a részletes bemutatása. Mielőtt azonban bármilyen általános következtetést levonnánk, előbb végig kell járnunk ezt az utat kultúráról kultúrára. Csak így dönthető el, hogy valóban ugyanannak a mélyebb emberi tudásnak különböző megnyilvánulásait látjuk-e, vagy csupán olyan hasonlóságokat, amelyeket a saját gondolkodásunk vetít rá a vizsgált anyagra.

A következő fejezetben ezért az első vizsgált hagyományhoz fordulunk. Természetes módon a magyar folklórral kezdjük, nem azért, mert fontosabb volna a többinél, hanem azért, mert ezen a hagyományon keresztül indult el az a kutatás, amely végül elvezetett bennünket a világ különböző népeinek közös mintázataihoz.

A standard folklórelemzési protokoll

Minden összehasonlító kutatás egyik legfontosabb kérdése, hogy valóban ugyanazt mérjük-e minden vizsgált mintában. Ha különböző mércéket használunk, akkor az eredmények nem lesznek összehasonlíthatók, bármennyire érdekesnek is tűnnek önmagukban. Ezért már a kutatás elején világossá vált számunkra, hogy a világ különböző folklórjait csak akkor lehet hitelesen összevetni, ha minden történetet ugyanazon elemzési szempontok szerint vizsgálunk.

Ennek érdekében kidolgoztunk egy egységes folklórelemzési protokollt, amelyet a könyvben szereplő valamennyi hagyományra azonos formában alkalmaztunk. A magyar folklórtól kezdve a Grimm-meséken, az Ezeregyéjszaka történetein, a görög és északi mítoszokon át egészen a maja vagy a sumér hagyományig minden egyes történetet ugyanazon kérdések alapján értékeltünk. Így biztosíthatóvá vált, hogy a különböző kultúrák eredményei valóban összehasonlíthatók legyenek.

A kutatás során minden folklórból huszonöt olyan történetet választottunk ki, amelyek az adott hagyomány legismertebb és legjellemzőbb darabjai közé tartoznak. Ezeket nem irodalmi értékük vagy ismertségük alapján rangsoroltuk, hanem arra törekedtünk, hogy minél jobban képviseljék saját kulturális közegüket. Elemzésünk így összesen kétszázhetvenöt történetre épült, amely elegendően nagy mintát biztosított ahhoz, hogy a véletlenszerű eltérések helyett már valódi szerkezeti mintázatok rajzolódjanak ki.

A vizsgálat középpontjában nem a történetek cselekménye állt, hanem a bennük megjelenő döntési minták. Nem azt kérdeztük, hogy ki győzött vagy ki veszített, hanem azt, milyen viselkedést jutalmaz a történet, milyen tulajdonság vezet sikerhez, milyen hibák okoznak kudarcot, és hogyan változik meg a világ a történet végére.

Ennek megfelelően minden mesét és mítoszt ugyanazon elemzési rendszer szerint értékeltünk. Megvizsgáltuk, hogy a történet egyensúlyi állapotból vagy válságból indul-e ki, megjelennek-e próbák, fejlődik-e a főhős, kap-e segítséget, tanul-e hibáiból, illetve helyreáll-e a világ rendje a történet végére. Ugyanilyen figyelemmel elemeztük a kitartás, az együttműködés, a furfang, a kreatív problémamegoldás, az önuralom, a közösségi gondolkodás, a kölcsönösség, az igazságtétel, az alázat, a gőg vagy a mohóság szerepét is.

Fontos hangsúlyoznunk, hogy egyetlen történet alapján soha nem vontunk le általános következtetéseket. Egy tulajdonság csak akkor vált az adott folklór jellemzőjévé, ha ismétlődően, a vizsgált történetek jelentős részében megjelent. Éppen ezért a könyvben szereplő százalékos eredmények nem egyetlen mese értelmezését tükrözik, hanem a teljes vizsgált minta szerkezeti sajátosságait.

A kutatás során két különböző szintet különítettünk el. Az elsőt univerzális Élet Kódja-elemeknek neveztük. Ezek azok a döntési minták, amelyek a vizsgált folklórok túlnyomó többségében megjelentek, függetlenül attól, hogy melyik kontinensen vagy melyik történelmi korszakban születtek. Ide tartozott többek között a tanulás jelentősége, a kitartás értéke, a valóság pontos felismerése, az együttműködés szerepe, valamint az alkalmazkodóképesség fontossága.

A második szintet kulturális hangsúlynak neveztük. Ez már nem azt mutatta meg, mi közös az emberiség folklórjában, hanem azt, hogy az egyes kultúrák mely elemeket emelték ki különösen erősen. A magyar folklórban például a leleményesség és az adaptív problémamegoldás vált meghatározóvá, míg a Grimm-mesékben az erkölcsi egyensúly helyreállítása került a középpontba. A könyv következő fejezeteiben azt fogjuk látni, hogy minden vizsgált hagyomány rendelkezik saját karakterrel, ugyanakkor ezek a karakterek egy közös, mélyebb szerkezet különböző megnyilvánulásainak tekinthetők.

Kutatásunk során tudatosan kerültük azt a hibát, hogy előre megfogalmazott elméletet próbáljunk igazolni. Minden folklórt önálló egységként vizsgáltunk, és csak azután hasonlítottuk össze őket, hogy saját eredményeiket már külön-külön is megismertük. Ennek köszönhetően a könyvben bemutatott következtetések nem előfeltevésekből, hanem az egységes elemzési módszerrel feldolgozott adatokból születtek.

Az olvasó ezért a következő fejezetekben minden folklór esetében ugyanazzal a felépítéssel találkozik. Először megismerjük az adott hagyomány kulturális hátterét, majd bemutatjuk a huszonöt történet elemzésének számszerű eredményeit, ezt követően azonosítjuk az adott kultúra egyedi hangsúlyait, végül pedig megvizsgáljuk, hogyan illeszkednek ezek az univerzális Élet Kódja szerkezetébe. Ez a következetes módszer teszi lehetővé, hogy a könyv végén ne csupán egymás mellé helyezzük a világ különböző folklórjait, hanem valóban össze is hasonlítsuk őket.

III. fejezet

A magyar folklór – A leleményesség kultúrája

A kutatás első állomása természetes módon a magyar folklór volt azért, mert maga a kutatás is ebből az anyagból indult ki. A magyar közmondások, népmesék és mondák jelentették azt a kiindulópontot, amely először vetette fel bennünk a kérdést: vajon létezik-e a folklór mélyén egy olyan közös szerkezet, amely túlmutat az egyes történeteken?

A magyar néphagyomány rendkívül gazdag. Több évszázad alatt formálódott, miközben a Kárpát-medence történelme folyamatos alkalmazkodásra kényszerítette az itt élő közösségeket. Háborúk, idegen uralom, természeti csapások, társadalmi átalakulások követték egymást, mégis fennmaradt egy olyan kulturális emlékezet, amely nem csupán történeteket őrzött meg, hanem életstratégiákat is.

Kutatásunk során több ezer magyar folklórelemet vizsgáltunk ugyanazon elemzési rendszer szerint. Nem a történetek szépségét vagy irodalmi értékét elemeztük, hanem azt kerestük, milyen döntéseket jutalmaznak, milyen viselkedésformákat erősítenek meg, és milyen emberi tulajdonságokat tartanak hosszú távon életképesnek.

Már az első nagyobb elemzések után feltűnt, hogy a magyar folklór nem a legerősebb hősöket állítja középpontba. A mesék főszereplője ritkán a legnagyobb harcos vagy a leggazdagabb ember. Sokkal gyakrabban a legkisebb fiú, a szegény leg

